Fire måneder har skrotvirksomheden JATOB fra Frederikshavn ventet på, at miljøstyrelsen færdigbehandlede en sag om to tyske politiskibe, der skulle ophugges i Nordjylland. Ifølge EU-regler må denne sagsbehandling maksimalt tage 30 dage, men blandt andet fordi Miljøstyrelsen skal flytte til Odense har sagerne hobet sig op. Nu er sagerne behandlet, men den lange ventetid har fået virksomhedens planlægning til at gå i vasken. Først blev de nødt til at sende medarbejdere hjem, da de manglede arbejde, og nu hvor de to politiskibe er kommet, har virksomheden travlt med andre opgaver. - Det er jo for dårligt af regeringen. Det er ikke nemt at drive virksomhed med den regering, vi har - og miljøstyrelsen. Det kan vi ikke bruge til noget, siger afdelingsleder i JATOB, Jakob Kristensen. Ventetiden har kostet skrotvirksomheden mange penge. Det fortalte de blandt andet i et indslag her på TV2 Nord i juni. Miljø- og fødevareminister Jakob Elleman-Jensen svarede i juni på kritikken om den lange sagsbehandling i miljøstyrelsen. Her bekræfter han problemerne med at overholde tidsfristerne, men at de i styrelsen arbejder på problemet. - Miljøstyrelsen har iværksat en række tiltag, der skal imødegå den forlængede sagsbehandlingstid og medvirke til, at sagsbehandlingstiden nedbringes. Sideløbende med rekruttering til området, har Miljøstyrelsen blandt andet hyret konsulenter til at bistå med sagsbehandlingen og iværksat udvikling af fast-track spor, som kan bruges til at identificere rutineprægede og ukomplicerede sager med den forventning, at sådanne sager vil kunne processes hurtigere gennem systemet, skrev miljmøministeren blandt andet i det skriftlige svar. Miljøstyrelsen har et mål om, at sagsbehandlingen er tilbage på et normalt leje ved nytår.

Opsummering:
Lange sagsbehandlinger hos miljøstyrelsen har givet rod i planlægningen ved skrotvirksomhed. De kritiserer nu regeringen.